
Parlamentul  României

Camera  Deputaţilor

Comisia pentru Sănătate şi Familie           Bucureşti, 17 octombrie 2013 

                                                                      Nr.4c-8/202
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra propunerii legislative pentru modificarea şi completarea Legii nr.95/2006 privind reforma în domeniul sănătăţii (Plx 294/2013), trimisă Comisiei pentru sănătate şi familie spre dezbatere,  în fond, cu adresa nr. Plx 294 din 17 septembrie 2013.

În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

                     Rodica NASSAR

Parlamentul  României

Camera  Deputaţilor
Comisia pentru Sănătate şi Familie           Bucureşti, 17 octombrie 2013 

                                                                     Nr.4c-8/202
R A P O R T  

asupra propunerii legislative pentru modificarea şi completarea Legii nr.95/2006 privind reforma în domeniul sănătăţii

 (Plx 294/2013)
În conformitate cu prevederile art. 95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere în fond, cu  propunerea legislativă  privind modificarea şi completarea Legii nr.95/2006 privind reforma în domeniul sănătăţii, trimisă cu adresa nr. Plx 294 din 17 septembrie 2013.
Senatul, în calitate de primă Cameră sesizată, a respins propunerea legislativă în şedinţa din 10 septembrie 2013. 

Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 
În raport cu obiectul şi conţinutul său, proiectul de lege face parte din categoria legilor ordinare. 
  La întocmirea prezentului raport Comisia a avut în vedere :

· avizul favorabil al Consiliului Legislativ (nr.277 din 15.04.2013) , cu observaţii şi propuneri;
· avizul negativ al Comisiei pentru buget, finanţe şi bănci (nr.4c-2/402 din 2.10.2013);

· punctul de vedere negativ al Ministerului Sănătăţii (nr.EN3034 din 14.04.2013).
Propunerea legislativă  are ca obiect  de reglementare modificarea şi completarea Legii nr.95/2006 privind reforma în domeniul sănătăţii, cu modificările şi completările ulterioare, în sensul ca femeile însărcinate şi lăuzele să beneficieze în mod gratuit de investigaţiile necesare urmăririi sarcinii, precum şi de consultaţii, analize şi tratamente.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, în şedinţa din 15 octombrie 2013. La lucrările comisiei au fost prezenţi 14 deputaţi din totalul de 17 membri.
În urma dezbaterilor, Comisia pentru sănătate şi familie a  hotărât, cu unanimitate de voturi, respingerea propunerii legislative privind modificarea şi completarea Legii nr.95/2006 privind reforma în domeniul sănătăţii (Plx 294/2013), întrucât măsurile cuprinse în iniţiativa legislativă presupun influenţe financiare asupra bugetului general consolidat, este necesar a se ţine seama de necesitatea încadrării în ţinta de deficit bugetar, precum şi de celelalte angajamente asumate de România în relaţia cu organismele internaţionale. Astfel, promovarea acestei iniţiative legislative ar conduce la un efort bugetar suplimentar, ceea ce duce la nerespectarea art.138 alin.(5) din Constituţia României, care prevede că „Nicio cheltuială bugetară nu poate fi aprobată fără stabilirea sursei de finanţare.”
PREŞEDINTE,

Rodica NASSAR

